Nígbà tí mo wí báyìí tán àgbọ̀nrín náà dá mi lóhùn ṣùgbọ́n ìdáhùn rẹ̀ lòdì sí ìrètí mi. Ó wí báyìí pé: ‘Ìwọ ẹni tí ń bẹ lórí igi, àánú rẹ ṣe mí jọjọ; ṣùgbọ́n kò sí nǹkan tí mo lè ṣe fún ọ. Àwa àgbọ̀nrín kì í gun igi nítorí àwa yàtọ́ sí ejò àti ọ̀kẹ́rẹ́, bẹ́ẹ̀ni àwa kò bá ọ̀bọ àti ìjímère mu. Ìbá jẹ́ pé mo lè gún òkè ni, èmi ìbá lọ ní ti eléyìí ná kí n tóó padà wáá ṣe ìrànlọ́wọ́ fún ọ. Bí ìwọ ti rí mi lónìí, iṣẹ́ ni àwọn ẹranko rán mi, nítorí òní ni ọjọ́ ìpàdé wọn. Ibi kékeré ni nǹkan ti í lọ, ẹni tí a rán ní iṣẹ́ tí ó ń ṣiré lójú ọ̀nà, aláfojúdi ẹ̀dá ni; ẹni tí a fún ní nǹkan kékeré tí kò dúpẹ́ lọ́wọ́ ẹni, aláìmoore ni, nítorí náà mo ń fẹ́ẹ́ lọ, ojú ń kán mi, bí ó tilẹ̀ jẹ́ pé ọ̀rọ̀ rẹ jọ bí àbẹ̀tẹ́lẹ̀, tí ìwọ sì ṣe ìlérí àti fi oko ìla hàn mí, síbẹ̀ n kò ní i lè dúró fún ọ ní ímọ̀ràn kan. Kò sí àbẹ̀tẹ́lẹ̀ nínú Igbó Olódùmarè, nítorí wíwọ́ ni ọ̀nà àbẹ̀tẹ́lẹ̀ jẹ́, ṣùgbọ́n ọ̀nà òótọ́ gbòòrò ó ń dán kooro – ó dígbà o.’
Nigba ti mo wi bayii tan agbonrin naa da mi lohun sugbon idahun re lodi si ireti mi. O wi bayii pe: ‘Iwo eni ti n be lori igi, aanu re se mi jojo; sugbon ko si nnkan ti mo le se fun o. Awa agbonrin ki i gun igi nitori awa yato si ejo ati okere, beeni awa ko ba obo ati ijimere mu. Iba je pe mo le gun oke ni, emi iba lo ni ti eleyii na ki n too pada waa se iranlowo fun o. Bi iwo ti ri mi lonii, ise ni awon eranko ran mi, nitori oni ni ojo ipade won. Ibi kekere ni nnkan ti i lo, eni ti a ran ni ise ti o n sire loju ona, alafojudi eda ni; eni ti a fun ni nnkan kekere ti ko dupe lowo eni, alaimoore ni, nitori naa mo n fee lo, oju n kan mi, bi o tile je pe oro re jo bi abetele, ti iwo si se ileri ati fi oko ila han mi, sibe n ko ni i le duro fun o ni imoran kan. Ko si abetele ninu Igbo Olodumare, nitori wiwo ni ona abetele je, sugbon ona ooto gbooro o n dan kooro – o digba o.’